b'\n_START_ARTICLE_\nSakjapa\n_START_PARAGRAPH_\nSakjapa (tibet. \xe0\xbd\xa6\xe0\xbc\x8b\xe0\xbd\xa6\xe0\xbe\x90\xe0\xbe\xb1\xe0\xbc\x8b \xc2\xa0= sa sKya\xc2\xa0\xe2\x80\x93 \xe2\x80\x9epilkoji \xc5\xbeem\xc4\x97\xe2\x80\x9c)\xc2\xa0\xe2\x80\x93 viena i\xc5\xa1 Tibeto budizmo mokykl\xc5\xb3. Pasak legendos, \xc4\xafkurta Sakjos mieste (Dzano provincija) 1073\xc2\xa0m. tibetie\xc4\x8di\xc5\xb3 kunigaik\xc5\xa1\xc4\x8dio Kon\xc4\x8dogo Gjalpo (1034\xe2\x80\x931102\xc2\xa0m.), kilusio i\xc5\xa1 Khono gimin\xc4\x97s. Viduram\xc5\xbeiais sakjos mokyklos galva (sakja tridzinas) tur\xc4\x97jo didel\xc4\x99 politin\xc4\x99 \xc4\xaftak\xc4\x85 vidurio Tibete ir band\xc4\x97 apjungti vis\xc4\x85 \xc5\xa1al\xc4\xaf. XVII a. sakjapa galutinai pralaim\xc4\x97jo kov\xc4\x85 d\xc4\x97l \xc4\xaftakos gelugpai ir pasiliko gyvuoti nedidel\xc4\x97je Sakjos karalyst\xc4\x97je, pavald\xc5\xbeioje Lasai._NEWLINE_Prie\xc5\xa1ingai nei gelugpa, sakjapa leid\xc5\xbeia vienuoliams kurti \xc5\xa1eimas, ta\xc4\x8diau su s\xc4\x85lyga, kad po vaiko gimimo toliau vienuolis turi laikytis celibato. Sakja tridzino titulas perduodamas paveld\xc4\x97jimo, o ne pergimimo (tulku) kaip gelugpoje, principu. Nuo pat mokyklos \xc4\xafk\xc5\xabrimo iki \xc5\xa1i\xc5\xb3 laik\xc5\xb3 Sakjapos vald\xc5\xbeia priklauso Khono giminei. Jei n\xc4\x97ra titulo paveld\xc4\x97tojo, tada d\xc4\x97d\xc4\x97 gali titul\xc4\x85 perduoti s\xc5\xabn\xc4\x97nui. Dabartinis sakja tridzinas yra Ngavangas Kunga Teg\xc4\x8denas Palbaras (nuo 1951\xc2\xa0m.; reziduoja Indijoje)._NEWLINE_Dabar dauguma sakja mokyklos pasek\xc4\x97j\xc5\xb3 gyvena Mustange (i\xc5\xa1 esm\xc4\x97s visi karalyst\xc4\x97s gyventojai) ir Sikime._NEWLINE_Sakjapa remiasi ind\xc5\xb3 mahasidho Vir\xc5\xabpos mokymui apie keli\xc4\x85 (lamdre), bei Hevad\xc5\xberos tantra. Labai daug d\xc4\x97mesio skiriama bardo jogos praktikai. Filosofijoje jungia madhjamakos ir joga\xc4\x8daros principus.'